Mit jelent a közös képviselő erkölcsi, anyagi és büntetőjogi felelőssége?

A közös képviselő felelőssége három kategóriába sorolható, úgymint erkölcsi, anyagi és büntetőjogi felelősség. 

1. Erkölcsi felelősség

Az erkölcsi felelősség általában annak vizsgálatát jelenti, hogy a közös képviselő megtett–e mindent a megbízó érdekében vagy sem, azzal a feltétellel, hogy kimutatható kárt tevékenységével nem okozott.

Az erkölcsi felelősségnek eleget tesz a közös képviselő többek között:

– a megalapozott költségvetési javaslattal (az írásban elkészített költségvetési javaslat a közgyűlésen történő szóbeli kiegészítéssel a tulajdonosokat döntési helyzetbe hozza);

– A közösköltség–hátralékosokkal szemben következetesen fellép (2–3 hónap után felszólítja a hátralékosokat, és a fizetés iránt az eljárást megindítja);

– a gazdálkodás során körültekintően jár el (a tulajdonostársakkal jó együttműködést alakít ki, a karbantartási, felújítási munkáknál a vállalkozók kiválasztásában, a szerződések megkötésénél, a munkák átvételénél körültekintően jár el stb.). 

2. Anyagi felelősség

Az anyagi felelősség kérdése akkor vetődik fel, ha a közös képviselő valamilyen kötelezettség teljesítésében önhibájából mulasztott, vagy nem az elvárható gondossággal jár el. Ilyen esetek lehetnek például a következők:

– Nem a közgyűlés döntése vagy pénzhiány akadályozta azt, hogy a társasház részéről határidőre befizessék az adókat, teljesítsék a társadalombiztosítási kötelezettségeket, illetőleg benyújtsák az adóbevallásokat, hanem azt a közös képviselő nem vagy késve teljesítette. A határidő–mulasztás, illetve nem teljesítés következménye bírság, késedelmi kamat.

– A társasháznak volt fedezete a közüzemi számlák kifizetésére, de azt a közös képviselő nem fizette ki határidőre, ezért a számla utólagos kiegyenlítése miatt késedelmi kamat jelentkezik.

– A kötelező hatósági feladatokról nincs tájékoztatva a közgyűlés, és ezáltal a költségvetési javaslatban, illetve a jóváhagyott költségvetésben sem szerepelt annak pénzügyi fedezete. Ennek következtében a hatósági előírás teljesítése is elmaradt. A hatóság ellenőrzése következtében bírságot kell fizetni a társasháznak.

3. Büntetőjogi felelősség

A Büntetőjogi felelősség akkor merül fel, ha életet vagy testi épséget veszélyeztető karbantartási munka a közös képviselő mulasztásából maradt el, és ebből fakadóan baleset következett be. 


